สนับสนุนงบประมาณกว่า 400 ล้านบาท เร่งช่วยเหลือ SME 5,000 กว่าราย  พัฒนา ยกระดับมาตรฐาน ผ่านมาตรการเอสเอ็มอีคนละครึ่ง
นายวีระพงศ์ มาลัย ผู้อำนวยการสำนักงานส่งเสริมวิสาหกิจขนาดกลางและขนาดย่อม หรือ สสว. กล่าวว่า ในปี 2565  สสว. ดำเนินมาตรการช่วยเหลือ อุดหนุน วิสาหกิจขนาดกลางและขนาดย่อม ผ่านโครงการส่งเสริมผู้ประกอบการผ่านระบบ BDS ( Business Development Service ) หรือโครงการเอสเอ็มอี คนละครึ่ง เพื่อส่งเสริมและสนับสนุนผู้ประกอบการ ประมาณ 5,000 ราย ให้ได้รับโอกาสในการเข้าถึงการบริการสนับสนุนด้านการพัฒนาธุรกิจในรูปแบบใหม่ ที่เอสเอ็มอี จะสามารถเลือกรับการบริการ หรือรับการพัฒนากับผู้ให้บริการทางธุรกิจ (Business Development Service Provider : BDSP) ที่ตรงกับความต้องการของธุรกิจของตนผ่านแพลตฟอร์มออนไลน์ สสว. เตรียมงบประมาณเพื่อช่วยอุดหนุนผู้ประกอบการกว่า 400 ล้านบาท อุดหนุนค่าใช้จ่าย ในการพัฒนาให้แก่เอสเอ็มอีแบบร่วมจ่าย (co-payment) ในสัดส่วนร้อยละ 50 - 80 ตามขนาดของธุรกิจ สูงสุดรายละ 200,000 บาทอย่างไรก็ตาม ภายในเดือนมกราคมนี้ สสว. จะเปิดระบบ BDS อย่างเป็นทางการเพื่อให้ผู้ให้บริการทางธุรกิจ หรือ BDSP ขึ้นทะเบียนและนำเสนอบริการลงบนระบบ BDS และในส่วนการขึ้นทะเบียนเพื่อขอรับการช่วยเหลือ อุดหนุนของผู้ประกอบการ จะเปิดให้ผู้ประกอบการขึ้นทะเบียนในเดือนกุมภาพันธ์นี้ โดยคาดว่าจะเป็นวันที่ 14 กุมภาพันธ์ 2565 ส่วนบริการที่อยู่ในเกณฑ์ที่ สสว. จะช่วยเหลือ อุดหนุนให้แก่ SME ที่ยื่นข้อเสนอผ่านแพลตฟอร์มออนไลน์ BDS ใน 6 หมวด เช่น การเพิ่มผลิตภาพและประสิทธิภาพธุรกิจ  /การพัฒนาและบริหารจัดการธุรกิจ  การพัฒนาคุณภาพและมาตรฐานสินค้าและบริการ เป็นต้น กลุ่มเป้าหมายเอสเอ็มอีที่ สสว.จะช่วยเหลือ อุดหนุน ได้แก่ ผู้ประกอบการที่เป็นนิติบุคคล หรือผู้ประกอบการที่เป็นบุคคลธรรมดาที่จดทะเบียนกับหน่วยงานภาครัฐ เน้นกลุ่มท่องเที่ยว อาหาร เครื่องดื่ม ยา สมุนไพร New S-Curve BCG Bio Circular Economy หรือเศรษฐกิจชีวภาพและเกษตรแปรรูป คาดว่า เมื่อสิ้นสุดมาตรการในปีนี้ จะสามารถสร้างกลไกสนับสนุนให้ผู้ให้บริการทางธุรกิจทั้งภาครัฐ หรือภาคเอกชน มีบทบาทในการส่งเสริมเอสเอ็มอีได้มากขึ้น